Flest øllum børnum dáma sera væl føstulávintstíðina, tá skulu tey gera av, hvussu tey ætla at vera ílatin. Skal tað vera ein hetja, prinsessa, heks, eitt trøll ella kanska Pippi? Tað er eisini tíðin, har tey spent fara at ganga hús úr húsi, at fáa sær okkurt leskiligt frá blíðum fólki. Nógvum dáma væl at verða sminkaði, soleiðis, at tey kanska eru heilt ókennilig. Alt hetta er sera stuttligt og spennandi, men tað er eisini sera týdningarmikið, at vit hesar dagarnar hugsa okkum væl um, hvussu vit fara fram, tá vit sminka børnunum. At nýta sminku til børn, nakrar fáar ferðir um ári, er oftast óskaðiligt. Tó hava summi børn viðkvæmari húð enn onnur og tá økist vandin fyri, at tey gerast ovurviðkvom. Vandin fyri at gerast ovurviðkvæmur er ymiskur frá barni til barn, og er treytaður av: Hvussu ofta barnið verður sminkað Hvussu tjúkt lag verður smurt á Hvussu stórt umráðið á húðini verður sminkað Hvussu leingi sminkan verður verandi á húðini Mong hugsa eisini, at um sminkan er vistfrøðilig, er eingin vandi. Men sannleikin er, at fleiri náttúruevnir eisini kunnu elva til ovurviðkvæmi. Tá tú sminkar tínum barni: Nýt krem í føstum líki, heldur enn flótandi. Í teimum flótandi eru meira haldevni, sum kunnu elva til ovurviðkvæmi. Keyp bert vøru, har evnisyvirlitið er eyðsýnt. Nýt bert sminku til serlig høvi. Keyp sminku uttan luktilsi Nýt svanamerkt feittkrem undir sminkuna, tað verjir húðina á barninum og ger sminkuna lættari at fáa av. Lat ikki barnið ganga ov leingi við sminkuni, ansa eftir ikki at smyrja ov tætt at eygunum og á varrarnar. Tá sminkan skal av, kanst tú: Nýta ein skúmsvamp og flótt vatn, um sminkan er vatngrunda Nýta svanamerkt reinsikrem uttan luktilsi, um sminkan er oljugrundað Smyrja svanamerkt feittkrem uttan á sminkuna og turka við einum svampi Er ein tilvitaður um, at barnið hevur viðkvæma húð, verður viðmælt ikki at nýta sminku, men heldur gera tað stuttligt á annan hátt, t. d. við masku og klæðum. Um sminkað tó verður nýtt, skal hon bert nýtast á avmarkað umráðið. Smyr ongantíð sminku á turra og skurvuta húð, ella á húð við eksemi. Á apotekunum fært tú nógvar vørur, sum kunnu nýtast innanundir sminku og at reinsa sminku av við. Komið inn og fái eina góða vegleiðing.